2026 m. sausio 28 d. Bendrojo Teismo (prašymus priimti prejudicinį sprendimą nagrinėjanti kolegija) sprendimas byloje (Conseil d’État (Prancūzija) prašymas priimti prejudicinį sprendimą) Accorinvest ir Société générale / Ministre de l’Économie, des Finances et de la Souveraineté industrielle et numérique
(Byla T-653/241, Accorinvest)
(Prašymas priimti prejudicinį sprendimą – Apmokestinimas – Akcizai – Kiti netiesioginiai mokesčiai už akcizais apmokestinamas prekes – Direktyvos 2008/118/EB 1 straipsnio 2 dalis – Sąvoka „kitas netiesioginis mokestis“ – Elektros energijos perdavimo ir skirstymo paslaugų tarifinis mokestis – Mokesčio perkėlimas vartotojui – Tiesioginis ir neatskiriamas ryšys tarp mokesčio ir elektros energijos suvartojimo)
Proceso kalba: prancūzų
Prašymą priimti prejudicinį sprendimą pateikęs teismas
Conseil d’État
Šalys pagrindinėje byloje
Kasatorės: Accorinvest, Société générale
Kita kasacinio proceso šalis: Ministre de l’Économie, des Finances et de la Souveraineté industrielle et numérique
Rezoliucinė dalis
2008 m. gruodžio 16 d. Tarybos direktyvos 2008/118/EB dėl bendros akcizų tvarkos, panaikinančios Direktyvą 92/12/EEB, 1 straipsnio 2 dalis
turi būti aiškinama taip:
vien teisinio mokesčio perkėlimo galutiniam elektros energijos vartotojui mechanizmo buvimas savaime nereiškia, kad šis mokestis, apskaičiuotas neatsižvelgiant į faktiškai suvartotą elektros energijos kiekį, yra tiesiogiai ir neatsiejamai susijęs su elektros energijos vartojimu, todėl turi būti laikomas „kitu netiesioginiu mokesčiu“, kaip tai suprantama pagal šią nuostatą.
Direktyvos 2008/118 1 straipsnio 2 dalis
turi būti aiškinama taip:
sąvoka „kitas netiesioginis mokestis“, kaip ji suprantama pagal šią nuostatą, neapima mokesčio, kuris mokėtinas dėl vartotojų ar jų tiekėjų sudarytų prieigos prie elektros energijos tiekimo tinklo sutarčių ir kurio apskaičiavimas nepriklauso nuo faktiškai suvartotos elektros energijos kiekio.
____________
1 OL C, C/2025/1232, 2025 3 3.